Document ID: 32000R2872

Komisijas Regula (EK) Nr. 2872/2000
(2000. gada 28. decembris),
ar ko groza Regulu (EEK) Nr. 1859/93 par importa licenču sistēmas piemērošanu attiecībā uz ķiplokiem no ārpus Kopienas valstīm
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 2699/2000 [2], un jo īpaši tās 31. panta 2. punktu,
tā kā:
(1) Pielikums Komisijas 1997. gada 25. marta Regulai (EK) Nr. 544/97, ar ko ievieš izcelsmes sertifikātus ķiplokiem, kas importēti no noteiktām ārpus Kopienas valstīm [3], kurā jaunākie grozījumi izdarīti ar Regulu (EK) Nr. 2520/98 [4], ietver ārpus Kopienas valstu sarakstu. Ārpus Kopienas valstu ķiploku laišana brīvā apgrozībā ir atkarīga no tā, vai ir iesniegts izcelsmes sertifikāts, kuru izsniegušas izcelsmes valstu kompetentās valsts iestādes saskaņā ar 55. līdz 65. pantu Komisijas 1993. gada 2. jūlija Regulā (EEK) Nr. 2454/93, ar ko paredz ieviešanas noteikumus Padomes Regulai (EEK) Nr. 2913/92, ar ko izveido Kopienas Muitas kodeksu [5], kurā jaunākie grozījumi izdarīti ar Regulu (EK) Nr. 2787/2000 [6].
(2) Regulas (EEK) Nr. 2454/93 63., 64. un 65. pants paredz, ka attiecīgajām ārpus Kopienas valstīm ir jānosūta noteikta informācija, kas nepieciešama, lai izveidotu administratīvas sadarbības kārtību starp Kopienas institūcijām un iestādēm minētajās valstīs.
(3) Dažas no Regulas (EK) Nr. 544/97 pielikumā minētajām valstīm, proti, Libāna, Apvienotie Arābu Emirāti, Vjetnama un Malaizija vēl joprojām Komisijai nav nosūtījušas informāciju, kas nepieciešama, lai izveidotu administratīvo sadarbību, kā paredzēts Regulas (EEK) Nr. 2454/93 63., 64. un 65. pantā.
(4) Komisijas Regula (EEK) Nr. 1859/93 [7], kurā jaunākie grozījumi izdarīti ar Regulu (EK) Nr. 1662/94 [8], nosaka, ka ķiplokus var laist brīvā apgrozībā Kopienā tad, kad ir uzrādīta importa licence, kuru izsniegusi attiecīgā dalībvalsts. Minētajā regulā noteiktais neaizliedz izsniegt importa licences ķiplokiem, kuru izcelsme ir valstīs, ar kurām iepriekšminētā administratīvā sadarbība vēl nav izveidota.
(5) Iepriekšminētā dēļ pastāv risks ar importu saistītai krāpšanai. Ir jāveic nepieciešamie pasākumi, lai likvidētu šo risku.
(6) Šajā regulā paredzētie pasākumi saskan ar Svaigu augļu un dārzeņu pārvaldības komitejas atzinumu,
IR PIEŅĒMUSI ŠO REGULU.
1. pants
Ar šo Regulas (EEK) Nr. 1859/93 3. pantam pievieno šādu punktu:
"3. Nedrīkst izsniegt licences importam, kura izcelsme ir jebkurā no Regulas (EK) Nr. 544/97 pielikumā minētajām valstīm, kas nav Komisijai nosūtījusi nepieciešamo informāciju, lai izveidotu administratīvās sadarbības kārtību saskaņā ar Regulas (EEK) Nr. 2454/93 63., 64. un 65. pantu. Šāda informācija tiks uzskatīta par nosūtītu publikācijas dienā, kā to paredz Regulas (EK) Nr. 544/97 3. pants."
2. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 28. decembrī

Labels: 3
17
5